S-419/2006

Mál þetta, sem dómtekið var í dag, er höfðað með ákæru útgefinni af lögreglustjóranum í Reykjavík 21. mars 2006 á hendur G-kk-þgf Á-kk-þgf, kt. [...], Þingási 2, Reykjavík, fyrir eftirtalin brot framin í Reykjavík á árinu 2006:

1. Gripdeildir, með því að hafa dælt bensíni á bifreiðina JÖ-723 og ekið á brott án þess að greiða fyrir það:

1.1. Fimmtudaginn [26.] janúar á bensínafgreiðslustöð Essó við Ártúnshöfða, bensín að andvirði kr. 9.671.

1.2. Föstudaginn [6.] febrúar á bensínafgreiðslustöð Olís við Álfheima, bensín að andvirði kr. 4.000.

Eru brot þessi talin varða við 245. gr. almennra hegningarlaga nr. 19/1940.

2. Umferðarlagabrot, með því að hafa mánudaginn 6. febrúar ekið bifreiðinni JÖ-723 undir áhrifum áfengis (vínandamagn í blóði 0,51‰) suður Selásbraut þar sem lögregla stöðvaði för hans.

Er þetta talið varða við 1. mgr., sbr. 2. mgr., 45. gr., sbr. 1. mgr. 100. gr., umferðarlaga nr. 50/1987, sbr. 1. gr. laga nr. 48/1997.

3. Fíkniefnalagabrot, með því að hafa á sama tíma haft í vörslum sínum 0,84 g af amfetamíni og 0,71 g af marihuana sem ákærði kastaði út úr bifreiðinni þegar hann varð lögreglu var.

Er þetta talið varða 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993, 2. gr. laga nr. 23/1998 og 8. gr. laga nr. 84/2004. Enn fremur er þess krafist að gerð verði upptæk 0,84 g af amfetamíni og 0,71 g af marihuana, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Í málinu gera eftirtaldir aðilar kröfu um að ákærði verði dæmdur til greiðslu skaðabóta sem hér greinir:

1. Olíufélagið ehf., að fjárhæð 9.671 króna auk vaxta samkvæmt 8. gr. laga um vexti og verðtryggingu nr. 38/2001 frá tjónsdegi, en síðan dráttarvaxta samkvæmt 9. gr. sömu laga að liðnum mánuði frá birtingu kröfunnar til greiðsludags.

2. Olíuverslun Íslands hf., að fjárhæð 4.000 krónur auk vaxta samkvæmt 8. gr. laga um vexti og verðtryggingu frá tjónsdegi, en síðan dráttarvaxta samkvæmt 1. mgr. 6. gr., sbr. 9. gr., sömu laga að liðnum mánuði frá birtingu kröfunnar til greiðsludags.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Um málavexti vísast til ákæru.

Ákærði er fæddur í maí 1964. Hann á nokkurn sakaferil að baki, sem má rekja aftur til ársins 1992. Ákærði var dæmdur í fjögurra mánaða varðhald, þar af tvo mánuði skilorðsbundið í tvö ár, 2. ágúst 1994 fyrir ölvunarakstur og brot gegn 48. gr. umferðarlaga. Var hann þá einnig sviptur ökurétti ævilangt. Skilorðsdómur frá 1992 var dæmdur með. Þá var ákærði dæmdur 28. maí 1996 til að greiða sekt fyrir fíkniefnalagabrot, hinn 17. febrúar 1997 var hann dæmdur til að greiða sekt fyrir brot gegn 48. gr. umferðarlaga og 28. apríl sama ár gekkst hann undir sátt fyrir brot gegn sama ákvæði. Hinn 12. nóvember 1999 var ákærði dæmdur í 30 daga fangelsi fyrir brot gegn 48. gr. umferðarlaga. Ákærði gekkst 12. nóvember 2001 undir sekt og sviptingu ökuréttar í tvö ár fyrir ölvunarakstur. Þá var hann dæmdur í þriggja mánaða fangelsi skilorðsbundið í tvö ár og tveggja ára ökuleyfissviptingu 13. desember 2002, fyrir ölvunarakstur og akstur sviptur ökurétti. Loks var ákærði dæmdur í þriggja mánaða fangelsi fyrir sviptingarakstur 23. júní 2003.

Við ákvörðun refsingar verður litið til sakaferils ákærða, einkum til þess að hann hefur áður verið fundinn sekur um ölvunarakstur. Er refsing ákærða ákveðin fangelsi í 60 daga.

Ákærði er sviptur ökurétti ævilangt frá uppkvaðningu dómsins að telja.

Upptæk eru gerð 0,84 g af amfetamíni og 0,71 g af marihuana.

Ákærði framvísaði í dóminum kvittunum fyrir greiðslu á skaðabótakröfum skv. ákæru. Barst dóminum aukreitis staðfesting þess efnis frá bótakrefjendum.

Ákærði greiði 85.142 krónur í sakarkostnað, þar með talin málsvarnarþóknun skipaðs verjanda síns, H-kk-ef I-kk-ef hæstaréttarlögmanns, 62.250 krónur, að meðtöldum virðisaukaskatti.

D ó m s o r ð :

Ákærði, G-kk-nf Á-kk-nf, sæti fangelsi í 60 daga.

Ákærði er sviptur ökurétti ævilangt frá uppkvaðningu dómsins að telja.

Upptæk eru gerð til ríkissjóðs 0,84 g af amfetamíni og 0,71 g af marihuana, sem lagt var hald á við rannsókn málsins.

Ákærði greiði 85.142 krónur í sakarkostnað, þar með talin málsvarnarþóknun skipaðs verjanda síns, H-kk-ef I-kk-ef hæstaréttarlögmanns, 62.250 krónur.

S-kk-nf S-kk-nf.